PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FK/3/1/081	Bratislava 27. júla 2005 

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podnikateľom SCHNEIDER ELECTRIC SA so sídlom 43-45, boulevard Franklin-Roosevelt, BP 236 F-92504      Rueil-Malmaison, Francúzsko zastúpeným Mgr. Tomášom Marettom, advokátom Advokátskej kancelárie Čechová & Partners, so sídlom Hurbanovo nám. 5, 811 03 Bratislava vo veci koncentrácie podnikateľov SCHNEIDER ELECTRIC SA so sídlom 43-45, boulevard Franklin-Roosevelt, BP 236 F-92504 Rueil-Malmaison, Francúzsko,  Controlli Srl, Via Carlo Levi 52, 15010 Sant Olcese, Taliansko, Invensys Messner GmbH, Hochstadter Str 33A, 91325, Adelsdorf, Spolková republika Nemecko, Satchwell SAS, 10 Rue de Centaure, 95800 Cergy St Christophe, Francúzsko, Satchwell Control Systems Ltd., 94 Farnham Road, Slough Berkshire SL3 7LW, Veľká Británia, Satchwell Norge AS, Grensesvingen 9 0661, Oslo, Nórsko, Atmostech OY, Atomitie 5A, Fin-00370 Helsinky, Fínsko, Invensys Bygnings Systemer A/S, Hvidkarevej 31A, 5210 Odense 5V, Dánsko a Invensys Middle East FZE, PO BOX 61495, BA-1 Jebel Ali, Dubai, Spojené arabské emiráty,

                                                  rozhodol

na základe § 12 ods. 1 zákona č. 136/2001 Z. z. o ochrane hospodárskej súťaže    a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky      v znení neskorších predpisov v znení neskorších predpisov tak, že  s ú h l a s í         s koncentráciou spočívajúcou v získaní kontroly podnikateľa SCHNEIDER ELECTRIC SA so sídlom 43-45, boulevard Franklin-Roosevelt, BP 236 F-92504 Rueil-Malmaison, Francúzsko nad podnikmi podnikateľov Controlli Srl, Via Carlo Levi 52, 15010 Sant Olcese, Taliansko, Invensys Messner GmbH, Hochstadter Str 33A, 91325, Adelsdorf, Spolková republika Nemecko, Satchwell SAS, 10 Rue de Centaure, 95800 Cergy St Christophe, Francúzsko, Satchwell Control Systems Ltd., 94 Farnham Road, Slough Berkshire SL3 7LW, Veľká Británia, Satchwell Norge AS, Grensesvingen 9 0661, Oslo, Nórsko, Atmostech OY, Atomitie 5A, Fin-00370 Helsinky, Fínsko, Invensys Bygnings Systemer A/S, Hvidkarevej 31A, 5210 Odense 5V, Dánsko a nad časťou podniku podnikateľa Invensys Middle East FZE, PO BOX 61495, BA-1 Jebel Ali, Dubai, Spojené arabské emiráty, na základe Zmluvy o kúpe akcií a aktív uzatvorenej medzi predávajúcimi označenými touto zmluvou (Invensys plc, Invensys International Holdings Ltd., Siebe France SAS, Invensys Deutchland GmbH, Invensys Controls UK Limited a Invensys Middle East FZE) a SCHNEIDER ELECTRIC SA ako kupujúcim zo dňa 7. júna 2005.

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 8. 6. 2005 doručené oznámenie koncentrácie zaevidované pod číslom 3245/2005, v ktorom podnikateľ SCHNEIDER ELECTRIC SA so sídlom 43-45, boulevard Franklin-Roosevelt, BP 236 F-92504 Rueil-Malmaison, Francúzsko (ďalej len „SCHNEIDER ELECTRIC SA“) zastúpený Mgr. Tomášom Marettom, advokátom Advokátskej kancelárie Čechová & Partners, so sídlom Hurbanovo nám. 5, 811 03 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla na základe Zmluvy o kúpe akcií a aktív medzi predávajúcimi označenými touto zmluvou (Invensys plc, Invensys International Holdings Ltd., Siebe France SAS, Invensys Deutchland GmbH, Invensys Controls UK Limited a Invensys Middle East FZE) a SCHNEIDER ELECTRIC SA ako kupujúcim zo dňa 7. júna 2005 (ďalej len „Zmluva“).

Na základe predmetného oznámenia začalo dňa 8. 6. 2005 podľa  § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov SCHNEIDER ELECTRIC SA, Controlli Srl, Via Carlo Levi 52, 15010 Sant Olcese, Taliansko (ďalej len „Controlli Srl“), Invensys Messner GmbH, Hochstadter Str 33A, 91325, Adelsdorf, Spolková republika Nemecko (ďalej len „Invensys Messner GmbH“), Satchwell SAS, 10 Rue de Centaure, 95800 Cergy St Christophe, Francúzsko (ďalej len „Satchwell SAS“), Satchwell Control Systems Ltd, 94 Farnham Road, Slough Berkshire SL3 7LW, Veľká Británia (ďalej len „Satchwell Control Systems Ltd.“), Satchwell Norge AS, Grensesvingen 9 0661, Oslo, Nórsko (ďalej len „Satchwell Norge AS“), Atmostech OY, Atomitie 5A, Fin-00370 Helsinky, Fínsko (ďalej len „Atmostech OY“), Invensys Bygnings Systemer A/S, Hvidkarevej 31A, 5210 Odense 5V, Dánsko (ďalej len „Invensys Bygnings Systemer A/S“) a Invensys Middle East FZE, PO BOX 61495, BA-1 Jebel Ali, Dubai, Spojené arabské emiráty (ďalej len „Invensys Middle East FZE“), o čom úrad listom číslo 3388/PMÚ SR/2005 zo dňa 16. 6. 2005 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 8. 6. 2005 prostredníctvom právneho zástupcu vyzval oznamovateľa na jeho doplnenie a upozornil na znenie  § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod č. 3643/2005 dňa   30. 6. 2005, na základe čoho podľa § 11 zákona začala dňa 1. 7. 2005 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola oznámená listom úradu č. 3702/PMÚ SR/2005 zo dňa          4. 6. 2005 právnemu zástupcovi účastníkov správneho konania.
Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 9. 6. 2005.

1. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako sa v predmetnom oznámení koncentrácie uvádza, zámerom spoločnosti SCHNEIDER ELECTRIC SA je získanie podnikania v oblasti progresívnych riadiacich systémov v budovách spoločnosti Invensys v niektorých krajinách. Transakciu tvorí predaj podielov v nasledujúcich dcérskych spoločnostiach spoločnosti Invensys International Holdings Ltd.: Controlli Srl, Invensys Messner GmbH,  Satchwell SAS, Satchwell Control Systems Ltd., Satchwell Norge AS, Atmostech OY, Invensys Bygnings Systemer A/S a predaj aktív jej dcérskej spoločnosti Invensys Middle East FZE. Navrhovaná transakcia sa tak vzťahuje na nadobudnutie výlučnej kontroly, priamej či nepriamej prostredníctvom sesterských spoločností, spoločnosťou SCHNEIDER ELECTRIC SA nad majetkom a dcérskymi spoločnosťami spoločnosti Invensys International Holdings Ltd., tvoriacimi Cieľový podnik, podľa § 9 ods. 1   písm. b) zákona.  
V oznámení koncentrácie sa ďalej uvádza: „Nadobudnutím akcií                      v spoločnostiach patriacich Cieľovému podniku Schneider získa kontrolu (priamo alebo nepriamo prostredníctvom sesterských spoločností spoločnosti Schneider) nad týmito spoločnosťami získaním všetkých hlasovacích práv (alebo ich nadpolovičnej väčšiny) v príslušných cieľových spoločnostiach. V súvislosti s aktívami získanými od Invensys Middle East FZE, Schneider získa (priamo alebo nepriamo prostredníctvom svojich sesterských spoločností) vlastnícke právo a ďalšie práva k týmto aktívam.“

Z uvedeného vyplýva, že na základe Zmluvy podnikateľ SCHNEIDER ELECTRIC SA získa kontrolu nad podnikmi podnikateľov Controlli Srl, Invensys Messner GmbH,  Satchwell SAS, Satchwell Control Systems Ltd., Satchwell Norge AS, Atmostech OY, Invensys Bygnings Systemer A/S a nad časťou podniku podnikateľa Invensys Middle East FZE a teda, že došlo ku koncentrácii podľa § 9 ods. 1 písm. b) zákona.  

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ SCHNEIDER ELECTRIC SA. Účastníkmi posudzovanej koncentrácie je podnikateľ SCHNEIDER ELECTRIC SA, ako podnikateľ, ktorý získava kontrolu, ako aj podnikatelia Controlli Srl, Invensys Messner GmbH,  Satchwell SAS, Satchwell Control Systems Ltd., Satchwell Norge AS, Atmostech OY, Invensys Bygnings Systemer A/S, nad ktorými je kontrola získavaná a podnikateľ Invensys Middle East FZE, nad ktorého časťou podniku je kontrola získavaná. 

Spoločnosť SCHNEIDER ELECTRIC SA, zriadená a existujúca podľa právneho poriadku Francúzska, podľa výpisu z obchodného registra Súdnej kancelárie Obchodného súdu v Nanterre bola ako verejná akciová spoločnosť zapísaná dňa 12. 7. 1995 pod registračným kódom 542 048 574 R.C.S. s dobou trvania spoločnosti do 1. 7. 2031.
Spoločnosť SCHNEIDER ELECTRIC SA je materským podnikom celosvetovej skupiny, ktorá pôsobí prevažne v oblasti výroby a predaja produktov a systémov distribúcie elektrickej energie, priemyselnej kontroly a automatizácie. Špecializuje sa na distribúcie elektrickej energie so zameraním na stredné, nízke a veľmi nízke napätie v oblasti priemyselnej kontroly a programovateľných logických riadiacich spínačov.
Spoločnosť poskytuje celosvetové riešenia v oblasti distribúcie elektrickej energie a priemyselnej automatizácie. V oblasti distribúcie elektrickej energie poskytuje produkty a systémy kontroly, automatizácie a kontroly, riadenia a ochrany elektrických inštalácií a v oblasti priemyselnej automatizácie automatizáciu inštalácií v priemyselnom a obchodnom sektore.
Spoločnosť SCHNEIDER ELECTRIC SA sa podieľa aj na vývoji, marketingu, predaji a podpore automatizácie budov na báze štandardov otvorených systémov. Spája všetky funkcie technickej kontroly v budove, vrátane vykurovania, ventilácie   chladenia, osvetlenia, žalúzií a výťahov do jedného systému. Hlavnou činnosťou spoločnosti je poskytovanie prepojených sieťových systémov kontroly a súvisiacich systémov, predovšetkým v nebytových (podnikových a verejných) priestoroch.
Na území Slovenskej republiky spoločnosť SCHNEIDER ELECTRIC SA nekontroluje (či už priamo alebo nepriamo) žiadnu spoločnosť. Na trhu Slovenskej republiky pôsobí výlučne prostredníctvom dovozov. 

Spoločnosť Controlli Srl je 100% - nou dcérskou spoločnosťou Invensys Controls UK Limited. Controlli Srl je novozaloženou spoločnosťou, na ktorú boli prevedené aktíva spoločnosti Eliwell & Controlli Srl, týkajúce sa riadiacich systémov  v budovách a majetková účasť, v ktorej bude prevedená na Schneider v súlade so Zmluvou. Hlavnou činnosťou podnikania prevedeného do spoločnosti Controlli Srl, ktorá má byť v predmetnej koncentrácii predaná, je dizajn a výroba najmodernejších  systémov a výrobkov pre riadenie a automatizáciu budov.
Na území Slovenskej republiky nekontroluje (či už priamo alebo nepriamo) žiadnu spoločnosť a taktiež na Slovensku nepôsobí ani prostredníctvom dovozov.

Spoločnosť Invensys Messner GmbH je 100% - nou dcérskou spoločnosťou Invensys Deutschland GmbH, ktorá ju nadobudla v roku 2000 od Hr. Messner           a v obchodnom registri je evidovaná pod registračným číslom 3803. Predmetom  činnosti spoločnosti sú systémy pre automatizáciu budov.
Na území Slovenskej republiky nekontroluje (či už priamo alebo nepriamo) žiadnu spoločnosť a taktiež na Slovensku nepôsobí ani prostredníctvom dovozov.

Spoločnosť Satchwell SAS je 100% - nou dcérskou spoločnosťou spoločnosti Siebe France SAS a bola zriadená v roku 1998 podľa právneho poriadku Francúzska a v obchodnom registri je evidovaná pod registračným číslom B419293794. Predmetom jej činnosti je predaj výrobkov a systémov pre riadenie a automatizáciu budov.
Spoločnosť Satchwell SAS, obdobne ako vyššie uvedené spoločnosti, na území Slovenskej republiky nekontroluje (či už priamo alebo nepriamo) žiadnu spoločnosť a taktiež na Slovensku nepôsobí ani prostredníctvom dovozov.

Spoločnosť Satchwell Control Systems Ltd. je 100% - nou dcérskou spoločnosťou spoločnosti Invensys International Holdings Ltd., ktorá ju nadobudla kúpou od GEC v decembri 1996. V obchodnom registri je spoločnosť evidovaná pod registračným číslom 00081433. Predmetom jej činnosti je dizajn, výroba, distribúcia   a inštalácia servisných zariadení pre kontrolu a riadenie využívania energie vo verejných, komerčných a priemyselných budovách v celosvetovom meradle.
Na území Slovenskej republiky spoločnosť Satchwell Control Systems Ltd. nekontroluje (či už priamo alebo nepriamo) žiadnu spoločnosť. Na trhu Slovenskej republiky pôsobí len prostredníctvom dovozu, v rámci ktorého boli v roku 2004 uskutočnené (náhodné) priame predaje slovenskému zákazníkovi.

Spoločnosť Satchwell Norge AS bola zriadená podľa právneho poriadku Nórska v roku 1998 a v obchodnom registri je evidovaná pod registračným číslom 980 058 190. Predmetom jej činnosti je predaj výrobkov a ponuka služieb týkajúcich sa riadenia a automatizácie budov.
Na území Slovenskej republiky nekontroluje (či už priamo alebo nepriamo) žiadnu spoločnosť a taktiež na Slovensku nepôsobí ani prostredníctvom dovozov.

Spoločnosť Atmostech OY je 100% - nou dcérskou spoločnosťou spoločnosti Invensys International Holdings Ltd., ktorá ju nadobudla kúpou od zakladateľov Atmostech 24. 6. 1998 a v obchodnom registri je evidovaná pod registračným číslom 409.792. Obchodná činnosť spoločnosti Atmostech OY je zameraná na dodávku výrobkov a služieb pre riadiace systémy budov (BMS). Predaj výrobkov a služieb zahŕňa uzatváranie zmlúv, predaj výrobkov a služieb pre hlavný výrobok ATMOS BMS. Spoločnosť Atmostech OY ponúka komplexné BMS systémy pre širokú škálu zákazníkov a na rôzne typy budov po celom Fínsku. Spoločnosť má veľké skúsenosti s doručovaním BMS systémov WAN (Wide Area Network) pre majiteľov väčších budov, ktorí chcú centralizovať alebo zoptimalizovať  riadenie svojich zariadení.
Na území Slovenskej republiky nekontroluje (či už priamo alebo nepriamo) žiadnu spoločnosť a taktiež na Slovensku nepôsobí ani prostredníctvom dovozov.

Spoločnosť Invensys Bygnings Systemer A/S je 100% - nou dcérskou spoločnosťou spoločnosti Invensys International Holdings Ltd., ktorú táto nadobudla kúpou od súkromného majiteľa 15. 12. 1998 a v obchodnom registri je evidovaná pod registračným číslom DK15201894. Hlavnou činnosťou spoločnosti je zabezpečenie kontrolných a regulačných zariadení pre vykurovacie a ventilačné systémy, vrátane zabezpečenia súčiastok, inštalácie a služieb.
Na území Slovenskej republiky spoločnosť Invensys Bygnings Systemer A/S nekontroluje (či už priamo alebo nepriamo) žiadnu spoločnosť a taktiež na Slovensku nepôsobí ani prostredníctvom dovozov.

Spoločnosť Invensys Middle East FZE bola zriadená ako oddelenie odbytu  pre Satchwell UK v roku 1987 a likvidovaná na Invensys Middle East v roku 1999.      V obchodnom registri je evidovaná pod registračným číslom 02431. Predmetom činnosti spoločnosti Invensys Middle East FZE je obchodovanie so strojárenskými  výrobkami a systémami (avšak iba aktíva systémov pre riadenie a automatizáciu budov sú prevedené na SCHNEIDER ELECTRIC SA). 
Na území Slovenskej republiky ani táto spoločnosť nekontroluje (či už priamo alebo nepriamo) žiadnu spoločnosť a nepôsobí na Slovensku ani prostredníctvom dovozov.

Vzhľadom na uvedené úrad dospel k záveru, že spoločnosti SCHNEIDER ELECTRIC SA, Controlli Srl, Invensys Messner GmbH,  Satchwell SAS, Satchwell Control Systems Ltd., Satchwell Norge AS, Atmostech OY, Invensys Bygnings Systemer A/S a Invensys Middle East FZE sú právnickými osobami, ktorých činnosti a konania súvisia alebo môžu súvisieť s hospodárskou súťažou,       a teda sú podnikateľmi podľa § 3 ods. 2 zákona a tento zákon sa na nich vzťahuje podľa § 2 ods. 1 písm. a) zákona vzťahuje.

3. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2004 síce značne prevýšil zákonom stanovenú hranicu 1 200 000 000 Sk avšak obrat v Slovenskej republike nad 360 000 000 Sk realizoval len jeden z účastníkov koncentrácie.
	Úrad súčasne ďalej zistil, že jeden z účastníkov koncentrácie - SCHNEIDER ELECTRIC SA v sledovanom období dosiahol v Slovenskej republike celkový obrat vyšší ako 500 000 000 Sk a ďalší účastník koncentrácie - Satchwell Control Systems Ltd. dosiahol celosvetový celkový obrat vyšší ako 1 200 000 000 Sk za uzavreté účtovné obdobie predchádzajúce vzniku koncentrácie. Konkrétne údaje o obratoch úrad           v rozhodnutí neuvádza, nakoľko tieto boli účastníkom konania označené za predmet obchodného tajomstva a sú súčasťou spisového materiálu. 
 Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona. 

Ďalej úrad posudzoval, či podnikateľ SCHNEIDER ELECTRIC SA      postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu     v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 7. 6. 2005 , z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa        § 10 ods. 9 zákona, a teda podnikateľ SCHNEIDER ELECTRIC SA neporušil vyššie uvedenú povinnosť.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Úrad pri vymedzení relevantného trhu z tovarového hľadiska vychádzal predovšetkým z ustanovení § 3 ods. 3 až 5 zákona a hlavných činností          a aktivít vykonávaných účastníkmi koncentrácie na území Slovenskej republiky, uvedených v časti 2 - Účastníci konania a koncentrácie tohto rozhodnutia z ktorej vyplýva, že podnikateľ Satchwell Control Systems Ltd. ako jediný z Cieľovej skupiny pôsobí na území Slovenskej republiky, a to       v oblasti automatizácie budov. 
Automatizácia a kontrola nebytových priestorov predstavuje meranie, kontrolu, reguláciu a riadenie tepla, ventilácie, klimatizácie a ďalších technických inštalácií v nebytových priestoroch. Zahŕňa elektronické systémy spracovania dát a ich častí (okrem samotných tepelných, ventilačných           a klimatizačných zariadení), ktoré sa využívajú na ekonomickú   a energeticky úspornú kontrolu a reguláciu prevádzkových inštalácií v nebytových priestoroch vrátane prípravy a sprostredkovania systémov automatizácie        a kontroly budov a predvedenia ich použitia prevádzkovateľom.
Spoločnosť SCHNEIDER ELECTRIC SA realizovala na Slovensko dovozy: predovšetkým výrobkov týkajúcich sa distribúcie elektrickej      energie, v menšej miere výrobkov týkajúcich sa priemyselnej automatizácie                      a v zanedbateľnom rozsahu výrobkov týkajúcich sa ultraterminálov, pričom ani jedna kategória uvedených výrobkov nesúvisí s predmetom činnosti spoločnosti Satchwell Control Systems Ltd.

Na základe uvedeného sa úrad stotožnil s názorom oznamovateľa koncentrácie a z tovarového hľadiska zadefinoval relevantný trh ako relevantný trh Automatizácie budov, kontrolných služieb a produktov.
Otázku možnosti užšieho vymedzenia tovarového relevantného trhu na: (i) systémy riadenia budov, (ii) zariadenia a súčiastky (hardwar) potrebné do systémov a (iii) servis systémov, z dôvodov uvedených nižšie, úrad ponechal otvorenú.

Pokiaľ sa jedná o vymedzenie priestorového relevantného trhu vo vzťahu k tomuto tovarovému relevantnému trhu, úrad na základe predložených podkladov a informácií dospel k záveru, že ide minimálne o trh národný a preto priestorový relevantný trh vymedzil územím Slovenskej republiky, kde sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z predložených podkladov a informácií úrad zistil, že dovoz spoločnosti Satchwell Control Systems Ltd. realizovaný na Slovensko v roku 2004           v hodnote o niečo vyššej ako 1 mil. Sk, predstavovali (náhodné) dodávky uskutočnené formou priameho predaja slovenskému zákazníkovi. Tento jediný predaj podľa kvalifikovaného odhadu účastníka koncentrácie predstavuje trhový podiel spoločnosti Satchwell Control  Systems Ltd. na relevantnom trhu Automatizácie budov, kontrolných služieb a produktov nižší ako 1 %.
Trhové podiely konkurentov účastník koncentrácie Satchwell Control Systems Ltd. vzhľadom na jeho zanedbateľný podiel na predmetnom relevantnom trhu uviedol len na základe hrubého odhadu založeného na veľmi obmedzených informáciách ktoré má k dispozícii. Hrubé odhady konkurentov  Satchwell Control Systems Ltd. na danom relevantnom trhu sú nasledovné:

- Siemens               38 %
- Johnson               19 %
- Honeywell            16 %
- Sauter                  15 %
- ostatní                  12 %     

Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

Z podkladov a informácií predložených úradu v priebehu správneho konania oznamovateľom koncentrácie ďalej vyplýva, že navrhovaná transakcia predstavuje vo všeobecnosti mierne prekrývanie sa aktivít účastníkov koncentrácie v oblasti automatizácie budov a kontrolných služieb   a výrobkov na trhu Európskeho hospodárskeho priestoru. Ako sa uvádza už vyššie, na území Slovenskej republiky sa však ich aktivity neprekrývajú, a to tak na horizontálnej ako aj na vertikálnej úrovni. 
Absencia prítomnosti podnikateľa SCHNEIDER ELECTRIC SA na relevantnom trhu Automatizácie budov, kontrolných služieb a produktov         v roku 2004 podľa informácií oznamovateľa koncentrácie nebola náhodná. Spoločnosť SCHNEIDER ELECTRIC SA nerealizovala žiaden dovoz na tento relevantný trh ani v predchádzajúcich rokoch.
Vzhľadom na to, že predmetnou koncentráciou nedochádza                  k štrukturálnej zmene na žiadnom z relevantných trhov na ktorých účastníci koncentrácie pôsobia, úrad dospel k záveru, že predmetná koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu.

Podľa § 33 zákona úrad prostredníctvom právneho zástupcu vyzval listom č. 4014/PMÚ SR/200 zo dňa 20. 7. 2005 účastníka konania, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve vyjadril listom zaevidovaným úradom dňa 26. 7. 2005 pod číslom 4154/2005, kde uviedol určité upresnenia, ktoré úrad v rozhodnutí zohľadnil.

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                             Ing. Dušan Valo
                                                                    riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát
Advokátska kancelária Čechová & Partners
Hurbanovo nám. 5
811 03 Bratislava